Document ID: 32007D0595

KOMMISSIONENS BESLUTNING
af 22. maj 2007
om en fusions forenelighed med fællesmarkedet og EØS-aftalen
(sag COMP/M.4404 - UNIVERSAL/BMG Music Publishing
(meddelt under nummer K(2007) 2160)
(Kun den engelske udgave er autentisk)
(2007/595/EF)
Den 22. maj 2007 vedtog Kommissionen en beslutning i en fusionssag i henhold til Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (1), særlig artikel 8, stk. 2, i denne forordning. En ikke-fortrolig udgave af beslutningens fulde ordlyd findes på sagens autentiske sprog og på Kommissionens arbejdssprog på Generaldirektoratet for Konkurrences websted http://ec.europa.eu/comm/competition/index_en.html
RESUMÉ AF BESLUTNINGEN
(1)
Denne sag vedrører en planlagt fusion i henhold til artikel 4 i forordning (EF) nr. 139/2004 (fusionsforordningen), hvorved Universal Music Group Inc. (»Universal«, USA), der tilhører koncernen Vivendi SA (»Vivendi«, Frankrig), gennem opkøb af kapitalandele og aktiver erhverver fuld kontrol som omhandlet i forordningens artikel 3, stk. 1, litra b), over hele BMG Music Publishing (»BMG«, -Tyskland o.a.), som i øjeblikket er en del af Bertelsmann-koncernen.
(2)
Universal er datterselskab af Vivendi, som er en international medievirksomhed. Virksomhedens verdensomspændende aktiviteter omfatter musikoptagelse og -udgivelse. Universal er aktiv inden for musikudgivelse gennem Universal Music Publishing Group (UMPG).
(3)
BMG er en del af Bertelsmann-koncernen (Bertelsmann), som er en international medievirksomhed. BMG varetager koncernens musikudgivelsesaktiviteter på verdensplan.
(4)
Markedsundersøgelsen har vist, at der er alvorlig tvivl med hensyn til, hvorvidt fusionen på markedet for online-rettigheder i Østrig, Den Tjekkiske Republik, Tyskland, Polen og Det Forenede Kongerige samt på EØS-plan vil resultere i en væsentlig begrænsing af den effektive konkurrence på grund af ensidige virkninger. De tilsagn, som parterne har foreslået, vil dog kunne rydde disse betænkeligheder af vejen.
1. De relevante produktmarkeder
(5)
Musikudgivelse er udnyttelse af tekstforfatteres og komponisters ophavsrettigheder. Tekstforfattere og komponister overdrager normalt ophavsretten til deres værker (udgivelsesrettigheder) til musikforlag og modtager af disse et forskud og en andel af de royalties, der hidrører fra den kommercielle udnyttelse af disse værker.
(6)
Musikforlagene udnytter tekstforfatternes og komponisternes rettigheder ved at udstede licens til brugerne. Brugerne betaler royalties for anvendelsen af disse musikværker. Licenserne udstedes til brugerne enten direkte af forlagene eller via forvaltningsselskaber.
(7)
Markedsundersøgelsen, der skulle definere de relevante produktmarkeder, bekræftede, at det med hensyn til udnyttelse af rettigheder til musikudgivelse var nødvendigt at sondre mellem forskellige kategorier af rettigheder, f.eks. mekaniske rettigheder, rettigheder til fremførelse, synkroniseringsrettigheder, trykkerettigheder og online-rettigheder. Disse kategorier af rettigheder gælder for forskellige former for brug af musik, f.eks. er der brug for mekaniske rettigheder ved indspilning af cd'er; der skal erhverves fremførelsesrettigheder, hvis musik spilles på radio og i barer; synkroniseringsrettigheder anvendes, hvis musikken bruges i film; trykkerettighederne giver brugeren mulighed for at producere noder, og online-rettigheder er nødvendige for at sælge musik via internettet og mobiltelefonen. Disse kategorier af rettigheder udgør derfor særskilte markeder.
(8)
Markedsundersøgelsen bekræftede, at det med hensyn til udbud af musikforlagstjenester til tekstforfattere og komponister ikke var nødvendigt at foretage en yderligere afgrænsning, da disse normalt ikke benytter forskellige forlag for ovennævnte kategorier af rettigheder.
2. De relevante geografiske markeder
(9)
Markedsundersøgelsen viste, at den geografiske udstrækning af markedet for udbud af musikforlagstjenester til tekstforfattere og komponister og markedet for udnyttelse af fremførelsesrettigheder, mekaniske rettigheder, synkroniserings-, trykke- og online-rettigheder tilsyneladende er national. Med hensyn til online-rettigheder er det sandsynligt, at der i fremtiden vil udvikles et marked, der dækker hele EØS. Det er dog ikke nødvendigt at foretage en nøje afgrænsning af det geografiske marked, da undersøgelsens konklusioner vil være de samme, uanset hvilken markedsdefinition der anvendes.
3. Berørte markeder og analyse af konkurrencevilkårene
(10)
Den anmeldte fusion berører markedet for udbud af musikforlagstjenester til tekstforfattere og komponister, og markederne for udnyttelse af fremførelsesrettigheder, mekaniske rettigheder, synkroniserings- trykke- og online-rettigheder i en række lande i EØS samt på EØS-plan. Markedsundersøgelsen har vist, at fusionen ikke giver anledning til konkurrencemæssige betænkeligheder på nogen af de berørte markeder, bortset fra markedet for online-rettigheder.
(11)
På markeder for udbud af musikforlagstjenester til tekstforfattere og komponister viste markedsundersøgelsen, at disse kunstnere stadig vil have et tilstrækkeligt antal alternativer i forhold til fusionen. Fusionen giver derfor ikke anledning til betænkeligheder på nogen af de berørte markeder for musikforlagstjenester til tekstforfattere og komponister.
(12)
Hvad angår udnyttelse af rettigheder til musikudgivelse viste markedsundersøgelsen, at fusionen sandsynligvis ikke giver anledning til konkurrencemæssige betænkeligheder på markederne for mekaniske rettigheder, fremførelses-, synkroniserings- og trykkerettigheder. På disse markeder, hvor forvaltningsselskaberne har en fremtrædende rolle (mekaniske rettigheder og fremførelsesrettigheder), vil fusionen ikke have nogen betydelig effekt, fordi forvaltningsselskaberne træffer beslutninger om priser og udsteder licenser til brugerne på ikke-diskriminerende grundlag. På de markeder, hvor forlagene forvalter rettighederne uden at inddrage forvaltningsselskaberne (synkroniserings- og trykkerettigheder) bekræftede markedsundersøgelsen, at kunderne efter fusionen fortsat vil have et tilstrækkeligt antal alternativer i forhold til fusionen. Det er derfor ikke sandsynligt, at Universal efter fusionen vil kunne forhøje priserne for fremførelsesrettigheder, mekaniske rettigheder, synkroniseringsrettigheder og trykkerettigheder.
(13)
På markedet for online-rettigheder er forlagene for nylig begyndt at trække deres respektive rettigheder til angloamerikanske repertoirer tilbage fra det traditionelle forvaltningsselskabssystem. De er begyndt at overdrage deres rettigheder til udvalgte forvaltningsselskaber, der fungerer som agenter for det enkelte forlag - en mulighed, som på ny blev bekræftet ved Kommissionens henstilling fra 2005.
(14)
Markedsundersøgelsen har vist, at prisfastsættelseskompetencen efter denne tilbagetrækning flyttes fra forvaltningsselskaberne til forlagene. Under disse nye forhold vil Universal efter fusionen kunne udøve kontrol over en stor andel af titlerne enten via sine (helt eller delvis ejede) ophavsrettigheder til tekstforfatternes og komponisternes værker eller via sine rettigheder til de enkelte indspilninger. I Østrig, Den Tjekkiske Republik, Tyskland, Polen og Det Forenede Kongerige samt på EØS-plan vil Universal endog kontrollere mindst 50 % af hitlistenumrene og bliver dermed et »must-have«-produkt for alle online- og mobilmusiktjenester, som vil få betydeligt vanskeligere ved at komme uden om Universal efter fusionen.
(15)
Kommissionen var derfor bange for, at fusionen ville give Universal mulighed for eller tilskyndelse til at forhøje priserne på online-rettigheder til de angloamerikanske repertoirer.
Konklusion
(16)
Det kan derfor konkluderes, at den planlagte fusion i den anmeldte form sandsynligvis vil resultere i en væsentlig begrænsning af den effektive konkurrence på markedet for online-rettigheder i Østrig, Den Tjekkiske Republik, Tyskland, Polen og Det Forende Kongerige samt på EØS-plan.
4. Tilsagn afgivet af parterne
(17)
For at fjerne Kommissionens betænkeligheder har Universal forpligtet sig til at afhænde en række vigtige kataloger, der omfatter angloamerikanske ophavsrettigheder og kontrakter med tekstforfattere og komponister. Disse kataloger omfatter de aktiviteter, der udføres inden for EØS af Zomba UK, 19 Music, 19 Songs, BBC music publishing, Rondor UK samt et EØS-licens til Zomba US's katalog. Disse kataloger indeholder mange hitnumre og en række berømte kunstnere, f.eks. The Kaiser Chiefs, Justin Timberlake og R. Kelly. Selv om betænkelighederne kun vedrører online-rettigheder, skal tilsagnene - af lønsomhedshensyn - dække de fuldstændige ophavsrettigheder (dvs. også mekaniske rettigheder, rettigheder til fremførelse, synkroniseringsrettigheder og trykkerettigheder).
5. Vurdering af de afgivne tilsagn
(18)
Parterne forbedrede pakken med tilsagn betydeligt på baggrund af resultaterne af de to markedstests. I betragtning af kvaliteten af de kataloger, der blev foreslået til sidst, konkluderer Kommissionen, at de konkurrencemæssige betænkeligheder hermed er ryddet af vejen.
(19)
På baggrund af de af parterne afgivne tilsagn kan det derfor konkluderes, at den anmeldte fusion ikke vil resultere i en væsentlig begrænsning af den effektive konkurrence på fællesmarkedet eller en væsentlig del heraf inden for markedet for online-rettigheder. Den planlagte fusion kan derfor erklæres forenelig med fællesmarkedet i henhold til artikel 8, stk. 2, og artikel 10, stk. 2, i fusionsforordningen og til artikel 57 i EØS-aftalen.

Labels: 7
12
4
0